ยืนยันไทยไม่เคยปฏิเสธการรับวัคซีนบริจาคจากสหรัฐ
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงกรณีมีข่าวว่าสหรัฐฯ จะบริจาควัคซีนไฟเซอร์ให้ไทยอีก 1 ล้านโดส แต่ไทยไม่ลงนามรับวัคซีน ว่า การดำเนินการในเรื่องต่างๆ ระหว่างประเทศ จะมีขั้นตอนพิธีการที่เป็นสากล ผ่านกระทรวงการต่างประเทศที่เป็นหน่วยงานรับผิดชอบหลัก ซึ่งการสนับสนุนวัคซีนไฟเซอร์ 1.5 ล้านโดสให้กับไทย เมื่อปลายเดือนกรกฎาคมที่ผ่านมา สถานทูตสหรัฐฯ ได้มีเอกสารทางการทูต ถึงกระทรวงการต่างประเทศของไทยเป็นการล่วงหน้า เพื่อแสดงความประสงค์ของรัฐบาลสหรัฐฯ ที่จะมอบวัคซีนมาช่วยเหลือไทย และรัฐบาลได้มอบหมายให้กระทรวงสาธารณสุข โดยกรมควบคุมโรค จัดทำแผนการฉีดให้กับประชาชนกลุ่มเป้าหมาย ซึ่งได้กระจายวัคซีนไปทุกจังหวัดให้ดำเนินการฉีดตามแผนเรียบร้อยแล้ว แต่สำหรับวัคซีนไฟเซอร์ที่มีข่าวจะบริจาคเพิ่มอีก 1 ล้านโดสนั้น จากการประสานข้อมูลกับกระทรวงการต่างประเทศ ทราบว่าขณะนี้ยังไม่ได้รับเอกสารทางการทูตจากรัฐบาลสหรัฐฯ แต่อย่างใด ดังนั้นข่าวดังกล่าวจึงไม่เป็นความจริงด้านนายแพทย์โอภาส การย์กวินพงศ์ อธิบดีกรมควบคุมโรค กล่าวว่า โดยกระบวนการการรับบริจาควัคซีนจากต่างประเทศ ผู้ประสานชั้นต้นคือ กระทรวงการต่างประเทศ จะประสานงานร่วมกับหน่วยงานความมั่นคงของสหรัฐอเมริกา และสถานเอกอัครราชฑูตประจำประเทศไทย จะมีการแจ้งหนังสือเป็นทางการ แต่หลังจากที่สหรัฐอเมริกาบริจาค 1.5 โดสก่อนหน้านี้ ทั้งกระทรวงการต่างประเทศและกระทรวงสาธารณสุขก็ยังไมได้รับการแจ้งเรื่องบริจาควัคซีนเพิ่มเติมอย่างเป็นทางการจากหน่วยงานที่เกี่ยวข้องของประเทศสหรัฐอเมริกา